**ՆԱԽԱԳԻԾ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ**

**Ո Ր Ո Շ ՈՒ Մ**

2024 թվականի N -Ն

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2007 ԹՎԱԿԱՆԻ ՀՈԿՏԵՄԲԵՐԻ 4-Ի N 1268-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ**

Համաձայն «Նորմատիվ իրավական ակտերի մասին» օրենքի 33-րդ և 34-րդ հոդվածների՝ Հայաստանի Հանրապետության կառավարությունը **որոշում է.**

1. Հայաստանի Հանրապետության կառավարության 2007 թվականի հոկտեմբերի 4-ի«**Հայաստանի Հանրապետության մուտքի վիզա ստանալու և մուտքի վիզայի ժամկետը երկարաձգելու դիմումների հետ ներկայացվող փաստաթղթերի ցանկը, դիմումների քննարկման, մուտքի վիզաների տրամադրման, մուտքի վիզայի ժամկետի երկարաձգման կարգը, Հայաստանի Հանրապետության մուտքի վիզայի տրամադրման, վիզայի ժամկետի երկարաձգման, մերժման, մուտքի վիզան ուժը կորցրած ճանաչելու կամ մուտքի մերժման մասին օտարերկրյա քաղաքացու անձնագրում կատարվող նշման ձևը, Հայաստանի Հանրապետության մուտքի վիզաներն ըստ այցելության տեսակի կոդավորելու, Հայաստանի Հանրապետության մուտքի վիզա ստացած, մուտքի վիզայի ժամկետը երկարաձգած անձանց տվյալների բանկի վարման, տվյալների մուտքագրման և տրամադրման կարգը հաստատելու մասին**» N 1268-Ն որոշման (այսուհետ՝ որոշում) մեջ կատարել հետևյալ փոփոխությունները և լրացումները.
2. Որոշմամբ հաստատված 1-ին հավելվածի 2-րդ կետը շարադրել հետևյալ բովանդակությամբ.

«2․ Ի լրումն 1-ին կետում նշված փաստաթղթերի Հայաստանի Հանրապետության մուտքի վիզա ստանալու համար կարող են ներկայացվել նաև հետևյալ փաստաթղթերը.

1. Ինքնաթիռի տոմս (վերադարձով).
2. Հյուրանոցի ամրագրում.
3. Տվյալ օտարերկրացու՝ Հայաստանի Հանրապետություն այցելությամբ հետաքրքրված կողմի՝ Հայաստանի Հանրապետությունում գործող իրավաբանական անձի, պետական մարմնի, օտարերկրյա պետության դիվանագիտական ներկայացուցչության կամ միջազգային կազմակերպության հրավեր (հայտագիր, նամակ, միջնորդություն)։»։
4. Որոշմամբ հաստատված 1-ին հավելվածի **Ձև N 1-ի 17-րդ կետում լրացնել ևս երեք նպատակ՝ կրթություն (Education), աշխատանք (Job) և ձեռնարկատիրական գործունեություն (**Business/ enterprise activity**)։**
5. Որոշմամբ հաստատված 2-րդ հավելվածի 1.2.-րդ կետը շարադրել հետևյալ խմբագրությամբ․

«1.2. Այն օտարերկրացիները և ճամփորդական փաստաթուղթ ունեցող անձինք (բացառությամբ միայն հրավերի հիման վրա մուտքի վիզա ստանալու հնարավորությամբ պետությունների), ովքեր ունեն Ամերիկայի Միացյալ Նահանգների, Ավստրալիայի, Նոր Զելանդիայի, Կորեայի Հանրապետության, Մեծ Բրիտանիայի և Հյուսիսային Իռլանդիայի Միացյալ Թագավորության, Կանադայի, Ռուսաստանի Դաշնության, Ճապոնիայի, Եվրոպական Միության երկրների, Շենգենյան համաձայնագրի երկրների ժամանակավոր կամ մշտական կացության կարգավիճակ կամ վավեր մուտքի վիզա կամ Պարսից ծոցի համագործակցության խորհրդի երկրների ժամանակավոր կամ մշտական կացության կարգավիճակ Հայաստանի Հանրապետության մուտքի վիզա կարող են ստանալ Հայաստանի Հանրապետության պետական սահմանի անցման կետերում:»:

1. Որոշմամբ հաստատված 2-րդ հավելվածը լրացնել նոր 1.4-րդ կետով՝ հետևյալ բովանդակությամբ․

«1.4. Իրաքի, Եգիպտոսի և Հնդկաստանի քաղաքացիները Հայաստանի Հանրապետության էլեկտրոնային մուտքի վիզա կարող են ստանալ, եթե բավարարում են սույն կարգի 1.2-րդ կետում նշված պայմաններից որևէ մեկը կամ ներկայացնում են սույն որոշման Հավելված 1-ով հաստատված ցանկի 2-րդ կետի 3-րդ, 4-րդ և 5-րդ կետերում նշված փաստաթղթերը։»։

1. Որոշման 2-րդ հավելվածի 11.7-րդ կետը շարադրել հետևյալ բովանդակությամբ՝

«11.7. Դիմումը հաստատվելու դեպքում դիմողի կողմից նշված էլեկտրոնային փոստի հասցեին ուղարկվում է E-VISA էլեկտրոնային համակարգի կողմից ինքնաշխատ կերպով գեներացված PDF ձևաչափով փաստաթուղթ, որը պարունակում է տրված էլեկտրոնային վիզայի համարը, դիմումի համարը, օտարերկրացու անունը, ազգանունը, ճամփորդական փաստաթղթի համարը, տրամադրած պետության անվանումը, այցերի քանակը, վիզայի տեսակը, հարցման օրը, վիզայի վավերականության ժամկետը, վիզան տալու ամսաթիվը, վիզայի վավերականությունը, գտնվելու ժամկետը, ստուգելու համար նախատեսված հսկիչ համարը, QR կոդը, այլ անհրաժեշտ տեղեկատվություն։»։

6) Որոշման 2-րդ հավելվածը լրացնել նոր 13․1․-ին կետով՝ հետևյալ բովանդակությամբ.

«13.1. Հրավերն ուսումնասիրելիս, այցելության նպատակի արժանահավատությունը գնահատելու համար, հաշվի են առնվում հետևյալ հանգամանքները.

ա) հրավիրող կողմի կազմակերպաիրավական ձևը (կարգավիճակը), հիմնադրման ամսաթիվը,

բ) հիմնադիրների, մասնակիցների և գործադիր մարմնի ղեկավարի քաղաքացիությունը,

գ) գրանցված աշխատողների (անձնակազմի) քանակը,

դ) գործունեության ոլորտը, գործող կազմակերպություն հանդիսանալը,

ե) նախկինում ներկայացված հրավերների բնույթը և քանակը,

զ) նախկինում ներկայացված հրավերների հիման վրա Հայաստանի Հանրապետություն ժամանած օտարերկրացիների կողմից իրավախախտումներ կատարած լինելու հանգամանքը, այդ թվում՝ հրավերում նշված այցելության նպատակի կամ ժամկետի էական խախտումները,

է) այլ հանգամանքներ։»։

2. Սույն որոշումն ուժի մեջ է մտնում պաշտոնական հրապարակման օրվան հաջորդող տասներորդ օրը:

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ Ն.ՓԱՇԻՆՅԱՆ**

**ՎԱՐՉԱՊԵՏ**

**«\_\_\_\_»\_\_\_\_\_\_\_2024թ.**

**ք.Երևան**